Iria Leino

Iria Leino (oik. Irja Aira Leino, 22. joulukuuta 1932 Helsinki – 8. maaliskuuta 2022 New York) oli suomalainen taiteilija ja malli, joka asui New Yorkissa. 
Leinon äiti kuoli vuonna 1938, jonka jälkeen perheen ystävä kasvatti hänet.
Leino opiskeli taidetta ja muotisuunnittelua Suomessa, mm. Taideteollisessa korkeakoulussa Tapio Wirkkalan opetuksessa. Hän sai stipendin École des Beaux-Artsiin ja muutti Pariisiin 1950-luvulla. 
Hän tienasi elantonsa työskentelemällä muotitoimittajana, kunnes Karl Lagerfeld, joka tuolloin työskenteli Pierre Balmainin oppipoikana, yhytti hänet, ja hän alkoi työskennellä mallina Christian Diorin, Pierre Cardinin ja Jacques Heimin muotitaloille. Hänen malliuransa oli menestyksekäs. Hän kiersi Eurooppaa ja esiintyi "Voguessa" ja "Harper's Bazaarissa". Kun hänen nimensä kerran kirjoitettiin väärin, hän otti uuden nimen omakseen ja hänestä tuli Iria. Hän alkoi kuitenkin kärsiä anoreksiasta. 
Vuonna 1964 Leino sai tarpeekseen mallimaailmasta, muutti New Yorkiin ja alkoi maalata. 
Hän vieraili Johnny Carsonin The Tonight Showssa vuonna 1967. Hänestä tuli buddhisti ja Swami Satchidanandan seuraaja.
Vuodesta 1966 hän asui New Yorkin SoHossa, jossa hänellä oli ateljee ja asunto elämänsä loppuun saakka. Vuonna 1978 talon uudet omistajat yrittivät häätää Leinon, ensin lahjonnan ja sitten oikeustoimien avulla. Hän kieltäytyi miljoonan dollarin tarjouksesta muuttaa. Lakimiehet taistelivat hänen puolestaan pro bono New Yorkin korkeimmassa oikeudessa. Hän sai pitää asuntonsa.
Leino torjui tarjoukset teostensa myynnistä ja hänen kulmikas käytöksensä karkotti ostajat.
Viimeisinä vuosinaan Leino eli niukasti. Hän keräsi pulloja ja tölkkejä roskiksista. Hänellä oli medicaid-avustus, joka kustansi hänelle sairausvakuutuksen ja kotihoidon. Hän sai rahallista tukea myös hyväntekeväisyysjärjestöltä. 
Hän ei kuitenkaan ollut täysin varaton. Hän omisti pienen asunnon Pariisin kuudennessa kaupunginosassa ja rapistuvan maalaistalon merinäköalalla Sisilian Taorminassa. Pariisin-asunnon myynti tuotti 650 000 dollarin summan, johon Leino ei koskenutkaan.
Leino kuoli kotonaan leukemiaan. Viimeisinä viikkoinaan hän ei päästänyt luokseen muita kuin kotiavustajan, sillä hän halusi, että ihmiset muistavat hänet voimansa päivinä.
Hänen kuolemansa jälkeen hänestä kirjoitettiin laajasti ja hänen teoksensa saivat paljon julkisuutta. Hänen taiteestaan järjestettiin näyttely ja hänestä tehtiin dokumenttielokuva.
Leinolta jäi tuhatkunta maalausta. Ne omistaa Leinon perustama säätiö, joka myy maalaukset, ja myynnistä saatavat varat on testamentattu Swami Satchidanandan joogakeskuksille.
Leinon teokset edustavat useita tyylejä ja ne on tehty eri tekniikoin. Jotkut ovat abstraktioita, joiden tyyli tuo mieleen Larry Poonsin, jonka kanssa Leino opiskeli New Yorkin Art Students Leaguessa. Jotkut teoksista ovat hyvin kookkaita. Joukossa on myös harvoja muotokuvia. Ne esittävät Swami Satchidanandaa.
Suomessa Amos Andersonin taidemuseo Helsingissä järjesti Leinon toukokuussa 1977 avautuneen yksityisnäyttelyn, jossa oli esillä 57 maalausta. Huhti- ja toukokuussa 2025 helsinkiläisessä Galerie Forsblomissa oli näytteillä parinkymmenen maalauksen otos Leinon tuotannosta.